Уговор између Филипа и Антиоха није био чврст, чак шта више био је веома лабилан и представљао у ствари само једну дипломатску игру. Савезници се нису помагали међусобно, а сам Полибије сведочи да су чак и издавали један другог. Док је Антиох постепено освајао Коилесирију, Филип је освајао градове по Херсонесу Трачком и пустошио и пљачкао пергамске и карске градове под влашћу Родоса. Филип је након овога упао у Атику са циљем да је опустоши. Удружени Пергам, Родос, Византион и Атина затражили су помоћ од Римске републике која је то оберучке прихватила. Тако је отпочео Други македонски рат у коме су поменуте државе и градови предвођени Римом ратовали против Филипа V. Овај рат је завршен 197. п. н. е. када је Филип поражен од стране Римљана у бици код Киноскефале. Филип је приморан на мир, по коме је Македонија враћена у оквире својих старих граница. Римски војсковођа Тит Фламинин прогласио је 196. п. н. е. године слободу Грчке. Овим ратом из игре је избачен један значајан играч, македонски краљ Филип V. Остао је међутим Антиох III Велики.